24. ΝΟΜΟΣ υπ’ αριθ. 2106 της 18/29 Απρ. 1952 Περί εξαιρέσεως των Οργανισμών Νομικών Προσώπων Δημ. Δικαίου των εκμεταλλευομένων ηλεκτροφωτισμούς της εφαρμογής των διατάξεων του Α.Ν. 281/1936, ως ετροποποιήθη και συνεπληρώθη μεταγενεστέρως. Άρθρον μόνον.-Αι περί υπαγωγής των Οργανισμών Νομικών Προσώπων Δημ. Δικαίου των εκμεταλλευομένων ηλεκτροφωτισμούς, εις την κατά τον Α.Ν. 281/1936, ως ετροποποιήθη υπό του Ν. 787/1943, αρμοδιότητα του Υπουργού Οικονομικών, διατάξεις του άρθρ. 16 του Α.Ν. 1538/1950 «περί ρυθμίσεως των αποδοχών των υπαλλήλων Νομικών Προσώπων Δημοσίου Δικαίου», καταργούνται, υποχρεουμένων μόνον των ως άνω Οργανισμών όπως υποβάλωσι, εντός του πρώτου τριμήνου από της λήξεως του οικείου οικονομικού έτους εις την Γεν. Διεύθυνσιν Δημ. Λογιστικού τα υπό της διατάξεως της παρ. 2 του άρθρ. 16 του Α.Ν. 1538/50 οριζόμενα στοιχεία. Ο εν γένει έλεγχος των κατά την ως άνω παράγραφον Οργανισμών υπάγεται εις την αρμοδιότητα του Υπουργού Βιομηχανίας και διενεργείται κατά τας διατάξεις της ισχυούσης δια τους Οργανισμούς τούτους ειδικής Νομοθεσίας. Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως. 